De wichtigstn Vakeahsweg gengan jo duach den Beziak vo Ost noch West und umgekeat, Nord-Sid tuat si weniga. Owahoib vo da Domau geht de Stockaraua Schnööstroßn, de S 5, de wööche wos a Täu vom Autobauhnring um Wean umadum is. Am westlichn Täu biagt de Kremsa Schnööstroßn, de S 33, vo da S 5 o, de wos weida in Richtung Sankt Pöötn geht und de de gaunze Regiaun mid da östareichischn Hauptaxn vabindt, mid da Westautobauhn. Waunn aana de Autobauhn ned wüü oda kaa Pickal ned hod, gibz aa no de Bundesstroßn 1, de aa duachs Tuinafööd geht.